*Projekts*

LATVIJAS REPUBLIKAS MINISTRU KABINETS

2018. gada \_\_\_.\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_\_\_\_.§)

**Kārtība, kādā valsts drošības iestāžu amatpersona, kura atvaļināta no dienesta sakarā ar noteiktajām prasībām neatbilstošu veselības stāvokli, saņem apmaksātus veselības aprūpes pakalpojumus**

Izdoti saskaņā ar Valsts un pašvaldību institūciju amatpersonu un darbinieku atlīdzības likuma 39. panta otro daļu

1. Noteikumi nosaka apmaksātu veselības aprūpes pakalpojumu saņemšanas nosacījumus valsts drošības iestādes amatpersonai, kura ir atvaļināta no dienesta sakarā ar noteiktajām prasībām neatbilstošu veselības stāvokli, ja tā iemesls ir ievainojums vai sakropļojums, vai citāds veselības kaitējums (izņemot arodslimību), kas gūts ar dienesta pienākumu pildīšanu saistītā nelaimes gadījumā (turpmāk – nelaimes gadījums) (turpmāk – atvaļināta amatpersona), apmaksājamo veselības pakalpojumu veidus un apmaksas kārtību, kā arī veselības aprūpes pakalpojumus un izdevumus, kuri netiek apmaksāti.

2. Nelaimes gadījuma saistību ar dienesta pienākumu izpildi apliecina normatīvajos aktos noteiktajā kārtībā sastādīts akts par nelaimes gadījumu dienestā.

3. Lai saskaņā ar šiem noteikumiem saņemtu apmaksātus veselības aprūpes pakalpojumus, atvaļināta amatpersona iesniedz valsts drošības iestādē, kurā tā pildījusi dienesta pienākumus laikā, kad tā atvaļināta, iesniegumu, kā arī medicīnisko dokumentāciju par nelaimes gadījumā gūtā ievainojuma, sakropļojuma vai citāda veselības kaitējuma ārstēšanu.

4. Attiecīgā valsts drošības iestāde var atvaļinātai amatpersonai pieprasīt iesniegt papildus informāciju par tās veselības stāvokli un ar to saistīto atvaļināšanu lēmuma pieņemšanai par tiesību piešķiršanu saņemt apmaksātus veselības aprūpes pakalpojumus.

5. Attiecīgā valsts drošības iestāde mēneša laikā pēc visu šo noteikumu 3. un 4. punktā minēto dokumentu saņemšanas izvērtē atvaļinātās amatpersonas iesniegumu un medicīnisko dokumentāciju, un attiecīgās valsts drošības iestādes vadītājs pieņem vienu no šādiem lēmumiem:

5.1. piešķirt tiesības saņemt apmaksātus veselības aprūpes pakalpojumus, ja tiek konstatēta atbilstība Valsts un pašvaldību institūciju amatpersonu un darbinieku atlīdzības likuma 39. panta otrajā daļā minētajiem nosacījumiem;

5.2. atteikt piešķirt apmaksātus veselības aprūpes pakalpojumus, ja tiek konstatēta neatbilstība Valsts un pašvaldību institūciju amatpersonu un darbinieku atlīdzības likuma 39. panta otrajā daļā minētajiem nosacījumiem.

6. Atvaļinātai amatpersonai sedz ar šādiem sniegtiem veselības aprūpes pakalpojumiem saistītus izdevumus un maksājumus:

6.1. pacienta iemaksas un līdzmaksājumi, kas noteikti saskaņā ar normatīvajiem aktiem par veselības aprūpes organizēšanu un finansēšanu;

6.2. ambulatori un stacionāri sniegtie veselības aprūpes pakalpojumi, kuri jāapmaksā pacientam;

6.3. ambulatori un stacionāri sniegtie rehabilitācijas pakalpojumi, ja atvaļināto amatpersonu uz ārstniecības iestādi to saņemšanai nosūtījis ģimenes ārsts vai speciālists;

6.4. ārstniecības līdzekļi (izņemot briļļu ietvarus), ja tos izrakstījis ģimenes ārsts vai speciālists;

6.5. veselības pārbaudes laikā ārstniecības iestādē sniegtie veselības aprūpes pakalpojumi;

6.6. normatīvajos aktos par vakcināciju noteiktajā kārtībā veiktā vakcinācija pret vakcīnregulējamām slimībām.

7. Atvaļinātai amatpersonai nesedz un nekompensē izdevumus par šādiem veselības aprūpes pakalpojumiem:

7.1. paaugstināts apkalpošanas līmenis un individuāla aprūpe;

7.2. zobu protezēšanas materiāli, ja protezēšanas iemesls nav saistīts ar nelaimes gadījumu;

7.3. kosmetoloģiskie pakalpojumi, ja to iemesls nav saistīts ar nelaimes gadījumu;

7.4. seksoloģiskā ārstēšana un seksuāli transmisīvo slimību diagnosticēšana un ārstēšana;

7.5. neauglības ārstēšana, ģimenes plānošana, kontracepcija, mākslīgā apaugļošana un ar to saistīto medikamentu iegāde;

7.6. ģenētiskie izmeklējumi;

7.7. uzturēšanās izdevumi sanatorijās un kūrortos;

7.8. estētiski ķirurģiskās operācijas, ja tās iemesls nav saistīts ar nelaimes gadījumu;

7.9. homeopātiskās konsultācijas un ārstēšana;

7.10. vitamīni un uztura bagātinātāji;

7.11. ārstēšana, izmantojot netradicionālās ārstēšanas metodes;

7.12. ortodontijas pakalpojumi, zobu balināšana un kosmētiskā zobu pārklāšana;

7.13. diagnostiskie izmeklējumi bez ārsta nosūtījuma;

7.14. grūtniecības pārtraukšanas operācijas bez medicīniskām indikācijām;

7.15. maksas dzemdību palīdzība;

7.16. anonīmā medicīniskā aprūpe;

7.17. ārstēšana, ja tā nepieciešama sakarā ar atvaļinātas amatpersonas prettiesisku rīcību;

7.18. veselības aprūpe ārvalstīs, ja to var saņemt Latvijas ārstniecības iestādēs;

7.19. pakalpojumi, kuri saņemti šādu iemeslu dēļ:

7.19.1. alkoholisko, toksisko, narkotisko, psihotropo vielu lietošana;

7.19.2. pašnāvības mēģinājums (to apstiprina izmeklēšanas iestāde);

7.19.3. ceļu satiksmes negadījums, kas noticis atvaļinātas amatpersonas vainas dēļ;

7.20. redzes korekcija ar lāzertehniku, ja tās iemesls nav saistīts ar nelaimes gadījumu;

7.21. psihoterapeitiskie pakalpojumi, izņemot gadījumu, ja šie pakalpojumi nepieciešami, lai novērstu nelaimes gadījumā gūtu psihotraumu;

7.22. ambulatorie un stacionārie pakalpojumi, kas sniegti iestādēs, kuras nav reģistrētas Ārstniecības iestāžu reģistrā.

8. Kompensācijas saņemšanai par veselības aprūpes pakalpojumu izdevumiem, kurus atvaļināta amatpersona apmaksājusi no saviem līdzekļiem, atvaļinātā amatpersona attiecīgajā valsts drošības iestādē iesniedz:

8.1. iesniegumu par kompensācijas piešķiršanu, norādot vārdu, uzvārdu, personas kodu, kontu kredītiestādē, kurā ieskaitāma kompensācija, adresi un tālruņa numuru;

8.2. maksājumus apliecinošus dokumentus, kuros norādīts atvaļinātās amatpersonas vārds, uzvārds, personas kods un kas noformēti atbilstoši likumam “Par grāmatvedību”;

8.3. dokumentus, kas apliecina veselības aprūpes pakalpojuma saņemšanu, ja tas neizriet no maksājumus apliecinošiem dokumentiem. Lai saņemtu kompensāciju par šo noteikumu 6.4. apakšpunktā minētajiem ārstniecības līdzekļiem, atvaļinātā amatpersona iesniedz arī ārstniecības personas izrakstītās receptes kopiju.

9. Veselības aprūpes izdevumu apmaksa atvaļinātai amatpersonai tiek veikta gada laikā pēc šo noteikumu 8. punktā minēto dokumentu iesniegšanas.

10. Izdevumus par šajos noteikumos minētajiem veselības aprūpes pakalpojumiem attiecīgā valsts drošības iestāde sedz no šim mērķim piešķirtajiem valsts budžeta līdzekļiem, kompensējot atvaļinātai amatpersonai izdevumus par veselības aprūpes pakalpojumiem, kurus atvaļināta amatpersona apmaksājusi no saviem līdzekļiem.

11. Noteikumi stājas spēkā 2019. gada 1. janvārī.

Ministru prezidents M. Kučinskis

Iekšlietu ministrs R. Kozlovskis

Iesniedzējs:

Iekšlietu ministrs R. Kozlovskis

Vīza: valsts sekretārs D. Trofimovs

22.11.2018. 14:40

808

67208949, juristi@dp.gov.lv